b'\n_START_ARTICLE_\nJussi Tuominen\n_START_PARAGRAPH_\nTarmo Juhani "Jussi" Tuominen (s. 15. huhtikuuta 1946 Tampere) on suomalainen televisiok\xc3\xa4sikirjoittaja sek\xc3\xa4 tuottaja. _NEWLINE_Vuonna 1968 kansakoulunopettajaksi valmistunut Jussi Tuominen on tuottanut lukuisia viihdeohjelmia ja televisiosarjoja Yle TV2-kanavalle. T\xc3\xa4m\xc3\xa4n lis\xc3\xa4ksi h\xc3\xa4n on muun muassa k\xc3\xa4sikirjoittanut yhdess\xc3\xa4 Neil Hardwickin kanssa sketsillisen saunan historian L\xc3\xb6yly\xc3\xa4! Suomalaisen saunan nousu ja uho, Intervision ohjelmakilpailussa 1979 kultaa voittaneen \xc3\xa4\xc3\xa4nellisen mykk\xc3\xa4komedian Kielipuoli potilas sek\xc3\xa4 komediasarjat Tankki t\xc3\xa4yteen (1978-1980) ja Reinikainen 1982-1983). Lis\xc3\xa4ksi h\xc3\xa4n tuotti ja ideoi Hardwickin kanssa komediasarjan Sisko ja sen veli (1986). Tuominen palkittiin 2009 Erikois-Venlalla el\xc3\xa4m\xc3\xa4nty\xc3\xb6st\xc3\xa4\xc3\xa4n tv-viihteen parissa._NEWLINE_N\xc3\xa4ytelm\xc3\xa4suomennoksia Tuominen on tehnyt parisenkymment\xc3\xa4 vuodesta 1982, jolloin h\xc3\xa4n k\xc3\xa4\xc3\xa4nsi Tampereen Teatterin pohjoismaisen kantaesityksen musikaalista Sugar eli Piukat paikat, joka on edelleen kyseisen teatterin pisimp\xc3\xa4\xc3\xa4n (4 v) ohjelmistossa pysytellyt esitys. Lis\xc3\xa4ksi h\xc3\xa4n on suomentanut Tampereen Teatterille mm. Neil Hardwickin ohjaaman farssin Ensimm\xc3\xa4inen n\xc3\xa4yt\xc3\xb6s (1984), jota on muualla esitetty my\xc3\xb6s nimell\xc3\xa4 Ei ket\xc3\xa4\xc3\xa4n kotona sek\xc3\xa4 rockmusikaalin Rent (1998) ja Tampereen Ty\xc3\xb6v\xc3\xa4en Teatterille musikaalin L\xc3\xa4ts\xc3\xa4. H\xc3\xa4n on suomentanut ja ohjannut Hitler-monologin Adolf Esko Roineelle Kellariteatteriin (2001). _NEWLINE_Pyynikin kes\xc3\xa4teatterille Tuominen dramatisoi Veikko Huovisen romaaneista n\xc3\xa4ytelm\xc3\xa4n Lampaansy\xc3\xb6j\xc3\xa4t (2006), jonka ohjasi Neil Hardwick. Tuominen on kirjoittanut my\xc3\xb6s ravintolarevyit\xc3\xa4 mm. H\xc3\xa4ll\xc3\xa4v\xc3\xa4li\xc3\xa4 (2004), Nyt meni Joulu pipariksi (2009) ja N\xc3\xa4\xc3\xa4sN\xc3\xa4\xc3\xa4sNews (2011). Pakinoita ja kolumneja Jussi Tuominen on kirjoittanut s\xc3\xa4\xc3\xa4nn\xc3\xb6llisesti Radio- ja televisioty\xc3\xb6ntekij\xc3\xa4t RTTL r.y:n Liiton Arkkiin ja Aamulehden Moro-liitteeseen_NEWLINE_Tuominen on lis\xc3\xa4ksi sanoittanut lauluja mm. Seitsem\xc3\xa4n sein\xc3\xa4hullua veljest\xc3\xa4 -orkesterille, Paula Koivuniemelle ja Kirkalle, jonka esitt\xc3\xa4m\xc3\xa4 Tuomisen ja Jukka Siikavireen kappale Hengaillaan edusti Suomea Eurovision laulukilpailuissa Luxemburgissa 1984 tullen sijalle 9.'